Sporočilo za javnost

Slovenski etnografski muzej

Ljubljana, 18. marec 2025

**Cikel dogodkov PREHOD, ki opozarja na umiranje na migracijski poti na Balkanu**

Slovenski etnografski muzej (SEM) in Oddelek za etnologijo in kulturno antropologijo Filozofske fakultete Univerze v Ljubljani (FF, UNI LJ) v sodelovanju s partnerji **v torek, 25. marca 2025, ob 14.00**, začenjata s **ciklom dogodkov *Prehod,* posvečenih pogrešanim in umrlim na migracijski poti na Balkanu**.

***Kdo so ljudje, ki umirajo na slovenskih mejah? Je bila njihova smrt neizbežna?***

***Zakaj so smrti beguncev še vedno tako nevidne in kako bi jih lahko v Sloveniji javno obeležili?***

Cikel dogodkov *Prehod* je namenjen ozaveščanju javnosti o problematiki umiranja na migracijski poti na Balkanu in spodbujanju solidarnosti z migranti. Z dogodki želijo partnerji cikla odpreti prostor za dialog o migracijah, človekovih pravicah in odgovornosti do sočloveka, hkrati pa opozoriti na pereč problem umiranja migrantov in spodbuditi k razmisleku o tem, kako lahko kot družba prispevamo k bolj humanemu in pravičnemu reševanju migracijskega vprašanja.

Izhodišče cikla dogodkov je **spominsko platno *Prehod ~ The Passage***, ki z izvezenimi portreti ohranja spomin na ljudi, ki so izgubili življenje na migracijski poti na Balkanu. Ustvarile so jih umetnice, raziskovalke, prevajalke ter druge članice in podpornice hrvaškega kolektiva Ženske ženskam v sodelovanju z umetnico in aktivistko **selmo banich** iz Zagreba ter dr. **Marijano Hameršak** z Inštituta za etnologijo in folkloristiko v Zagrebu. Spominsko platno bo v razstavni hiši SEM na ogled do 11. maja 2025.

Pobudo za organizacijo cikla dogodkov *Prehod* je podala **dr. Uršula Lipovec Čebron** z Oddelka za etnologijo in kulturno antropologijo FF UL, ki se prav tako raziskovalno in aktivistično ukvarja z migracijsko potjo na Balkanu in usodami ljudi, ki na tej poti prečkajo meje. V SEM teme globalnih stikov in izmenjav preučuje **dr. Tina Palaić**, ki osvetljevanje migracij in njihovih vplivov na njene akterje in družbo priseljevanja vidi kot pomemben del poslanstva muzeja kot družbeno odgovorne ustanove.

**Vsi dogodki bodo v Slovenskem etnografskem muzeju.**

**Program**

Cikel dogodkov se bo začel z *okroglo mizo z naslovom Posmrtno življenje ljudi, ki prehajajo meje*, ki bo potekala **v torek, 25. marca 2025** med 14.00 in 16.00 v upravni hiši SEM. Gostje bodo osvetlili okoliščine smrti beguncev, lokacije, kjer so izgubili življenje, in razmišljali o razlogih zanje. Ob 16.15 bo v razstavni hiši SEM predstavitev spominskega platna *Prehod ~ The Passage*.

Drugi dogodek bo **v petek, 18. aprila 2025**; ob 10.15 bo ob spominskem platnu *Prehod ~ The Passage* javno poslušanje dokumentarne radijske drame **Barbare Matejčić**, naslovljene *Vzrok smrti: Meja*; ob 12.15 pa bo *delavnica keramike s kolektivom Ženske ženskam.*

Cikel bo sklenjen z dogodkoma **v četrtek, 8. maja 2025**, ko bodo ob 13.00 predstavljeni pojmi z migracijske poti na Balkanu – E-erim, ob 18.00 pa bo hibridno predavanje

z naslovom *Ločeni v smrti: izginuli in umrli na migracijski poti na Balkanu*.

**(VEČ INFORMACIJ V PRILOŽENEM PROGRAMSKEM LISTU in VABILU).**

**SEM za boljše razumevanje drugih celin in kultur**

Slovenski etnografski muzej z razstavami in programi osvetljuje povezave in izmenjave med različnimi kulturami v preteklosti in danes. Predstavlja tako emigracijo iz Slovenije kot priseljevanje v Slovenijo, pri čemer si prizadeva za boljše poznavanje migracijskih procesov, zlasti pa za boljše razumevanje drugih celin in kultur ter prispevka raznolikih stikov in izmenjav k oblikovanju lastne identitete. V zadnjih desetih letih je SEM organiziral več odmevnih dogodkov, s katerimi je opozarjal na problematiko migracij v sodobnem času.

Med drugim se je leta 2015 ob povečanemu prehodu migrantov prek Slovenije odzval na aktualno dogajanje in opozoril na naraščajočo nestrpnost do beguncev in njihove stiske na migracijski poti. Poleg štirih razstav s krovnim naslovom *Migracije*, ki so dale glas in prostor akterjem v procesih migracij, je SEM na ogled postavil predmete iz nastanitvenih centrov po Sloveniji, sodelavci muzeja pa so obiskali begunski center Idomeni na grško-makedonski meji ter rezultate terenskega dela vključili na razstavo *Afganistan – slovenski pogledi* (2017 in 2018).

Umiranje na migracijski poti na Balkanu se vse do danes ni ustavilo. Zaznamuje življenja mnogih, ne le sorodnikov, prijateljev ali sopotnikov umrlih, temveč tudi lokalne prebivalce, ki najdejo trupla ter zaposlene v lokalnih organizacijah, vpetih v procese identifikacij in pokopa umrlih. S ciklom dogodkov, ki smo ga poimenovali *Prehod*, in pri katerem SEM sodeluje z več partnerji, se sprašujemo o tem, kdo so ljudje, ki izgubljajo življenje na slovenskih mejah. Je bila njihova smrt res neizbežna? Smrti beguncev so še vedno nevidne, vendar nas empatija in odgovornost do sočloveka usmerjata k iskanju možnosti za javno obeležje njihovih smrti.

**Zasnova in izvedba cikla dogodkov:**

dr. Tina Palaić, Slovenski etnografski muzej; dr. Uršula Lipovec Čebron, Oddelek za etnologijo in kulturno antropologijo FF UL; dr. Marijana Hameršak, Inštitut za etnologijo in folkloristiko, Zagreb; selma banich, umetnica, aktivistka in organizatorka skupnosti

**V sodelovanju z:**

Uroš Škerl Kramberger, Oštro, Center za preiskovalno novinarstvo v jadranski regiji; dr. Tina Ivnik, projekt DEAGENCY, Oddelek za etnologijo in kulturno antropologijo FF UL

**Kontakti:**

* *dr. Tina Palaić*, Slovenski etnografski muzej, E: tina.palaic@etno-muzej.si
* *dr. Uršula Lipovec Čebron*, Oddelek za etnologijo in kulturno antropologijo, FF, UL,

E: ursula.cebronlipovec@ff.uni-lj.si

* *mag. Maja Kostric Grubišić* in *Živa M. Brecelj*, Služba za komuniciranje SEM,

E: maja.kostric@etno-muzej.si, ziva.brecelj@etno-muzej.si, etnomuz@etno-muzej.si